AB se sukkelende span stuur SOS | Netwerk24
Dale SteynFoto: Gallo Images
Die Protea-snelbouler Dale Steyn gaan as 'n plaasvervanger vir die sukkelende Royal Challengers Bangalore sy terugkeer in die Indiese Premierliga maak.
Die 35-jarige Steyn gaan die beseerde Australiese snelbouler Nathan Coulter-Nile (rugbesering) vervang.
Steyn sal volgens espncricinfo.com vir volgende Vrydag se wedstryd teen die Kolkata Knight Riders oorweeg kan word.
RCB, met sterre soos Virat Kohli en AB de Villiers in sy geledere, het sy eerste ses wedstryde verloor.
Steyn was in 2016 laas in die IPL in aksie. Toe het hy slegs een wedstryd, vir die Gujarat Lions, gespeel.
Hy het destyds sy IPL-buiging vir RCB gemaak en voorheen ook vir die Deccan Chargers en Sunrisers Hyderabad gespeel.
Suid-Afrika se Heinrich Klaasen is ook by RCB, maar moet nog sy buiging vir die franchise maak.
Steyn se laaste plaaslike wedstryd was op 31 Maart vir die Titans in die eindstryd van die Eendagbeker-reeks teen die Dolphins. Hy het toe 3/36 platgetrek. – Sportredaksie